
	1.
	Noteikumu projekts
 1. Noteikumi nosaka:
1.1. dienesta pienākumu izpildes kompensācijas apmēru un izmaksas kārtību valsts aizsardzības dienesta karavīram un valsts aizsardzības civilā dienesta (turpmāk – alternatīvais dienests) veicējam;
1.2. slimības naudas kompensācijas apmēru un izmaksas kārtību valsts aizsardzības dienesta karavīram, kurš valsts aizsardzības dienestu pilda piecus gadus Zemessardzē un valsts aizsardzības dienesta karavīram, kurš piecu gadu laikā apgūst augstskolu un koledžu studentiem paredzēto rezerves virsnieka programmu;
1.3. bērna uzturēšanas dienesta laikā pabalsta apmēru, piešķiršanas un izmaksas kārtību valsts aizsardzības dienesta karavīram, kurš pilda valsts aizsardzības militāro dienestu 11 mēnešus Nacionālo bruņoto spēku regulāro spēku vienībā vai Latvijas Republikas Zemessardzes vienībā un alternatīvā dienesta veicējam.
2. Valsts aizsardzības dienesta karavīram, kurš pieteicās valsts aizsardzības militārajam dienestam brīvprātīgi, ik mēnesi izmaksā kompensāciju 600,00 euro apmērā, kā arī, pabeidzot valsts aizsardzības dienestu, viņam papildus izmaksā vienreizēju kompensāciju 1100,00 euro apmērā.
3. Valsts aizsardzības dienesta karavīram, kurš dienestā iesaukts obligātā kārtā, ik mēnesi izmaksā kompensāciju 300,00 euro apmērā, kā arī, pabeidzot valsts aizsardzības dienestu, viņam papildus izmaksā vienreizēju kompensāciju 1100,00 euro apmērā.
4. Šo noteikumu 2. un 3. punktā minēto vienreizējo kompensāciju proporcionāli nodienētajam laikam saņem valsts aizsardzības dienesta karavīrs, kurš, nepabeidzot valsts aizsardzības dienestu, no tā tiek atvaļināts, jo:
4.1. noslēdz profesionālā dienesta līgumu;
4.2. ir atvaļināts no dienesta Valsts aizsardzības dienesta likuma 19. panta otrajā daļā minētā iemesla dēļ.
5. Valsts aizsardzības dienesta karavīri, kuri dienestu pilda Zemessardzē vai apgūst augstskolu un koledžu studentiem paredzēto rezerves virsnieku programmu, par katru mācību vai dienesta uzdevumu izpildes dienu saņem kompensāciju, kas tiek aprēķināta proporcionāli no šo noteikumu 2. vai 3. punktā minētās ikmēneša kompensācijas. Pabeidzot valsts aizsardzības dienestu, viņiem papildus izmaksā vienreizēju kompensāciju, kas tiek aprēķināta no 1100,00 euro proporcionāli nodienētajam laikam.
6. Alternatīvā dienesta veicējam ik mēnesi izmaksā kompensāciju 400,00 euro apmērā. Alternatīvā dienesta veicējs saņem šo kompensāciju proporcionāli nodienētajam laikam, ja viņš ir atvaļināts no alternatīvā dienesta pirms dienesta termiņa beigām Valsts aizsardzības dienesta likuma 25. panta trešajā daļā minētā iemesla dēļ.
7. Nacionālie bruņotie spēki izmaksā slimības naudas kompensāciju Valsts aizsardzības dienesta karavīriem, kuri dienestu pilda Zemessardzē vai apgūst augstskolu un koledžu studentiem paredzēto rezerves virsnieku programmu 100 procentu apmērā no šo noteikumu 2. vai 3. punktā minētās ikmēneša kompensācijas (atkarībā no tā vai valsts aizsardzības dienesta karavīrs dienestam pieteicies brīvprātīgi vai iesaukts obligātā kārtā) par pārejošas darbnespējas periodu, kas iestājies un iekrīt dienesta pienākumu izpildes laikā, sākot ar:
7.1.  otro darbnespējas dienu, ja izsniegta darbnespējas lapa A un valsts aizsardzības dienesta karavīrs nesaņem slimības naudu no darba devēja;
7.2.  pirmo darbnespējas dienu, ja izsniegta darbnespējas lapa B un valsts aizsardzības dienesta karavīrs nesaņem slimības pabalstu saskaņā ar likumu "Par maternitātes un slimības apdrošināšanu", un to apliecina Valsts sociālās apdrošināšanas aģentūras lēmums.
8. Lai saņemtu slimības naudas kompensāciju, valsts aizsardzības dienesta karavīrs:
8.1. ja ir darba tiesiskajās attiecībās, 10 darbdienu laikā no darbnespējas lapas A noslēgšanas dienas iesniedz vienības komandierim pašrocīgi vai ar elektronisko parakstu parakstītu apliecinājumu, ka nav saņēmis slimības naudu no darba devēja par darbnespējas lapas A periodu, kas iestājies un iekrīt dienesta pienākumu izpildes laikā;
 8.2. 10 darbdienu laikā no dienas, kad saņemts Valsts sociālās apdrošināšanas aģentūras lēmums par atteikumu piešķirt slimības pabalstu, iesniedz minēto lēmumu vienības komandierim.
9. Šo noteikumu 8. punktā minēto termiņu neievērošana, nepatiesu ziņu sniegšana vai faktisko apstākļu maiņa ir pamats Nacionālo bruņoto spēku atteikumam izmaksāt slimības naudas kompensāciju.
10. Valsts aizsardzības dienesta karavīram, kurš valsts aizsardzības militāro dienestu pilda 11 mēnešus Nacionālo bruņoto spēku regulāro spēku vienībā vai Latvijas Republikas Zemessardzes vienībā un alternatīvā dienesta veicējam bērna uzturēšanai dienesta laikā piešķir pabalstu, kuru izmaksā dienesta laikā ik mēnesi 200 euro apmērā par katru bērnu.
11. Pabalstu bērna uzturēšanai izmaksā, ja saņemts valsts aizsardzības dienesta karavīra, kurš valsts aizsardzības militāro dienestu pilda 11 mēnešus Nacionālo bruņoto spēku regulāro spēku vienībā vai Latvijas Republikas Zemessardzes vienībā vai alternatīvā dienesta veicēja apliecinājums par bērnu skaitu, uzsākot valsts aizsardzības dienesta izpildi, vai dienesta izpildes laikā – uz iesnieguma pamata, ko mēneša laikā iesniedz vienības komandierim vai Aizsardzības ministrijas padotības iestādes vadītājam, kurā veic alternatīvo dienestu.
	Priekšlikums
Atkārtoti vēršam uzmanību uz to, ka Ministru kabineta 2009. gada 3. februāra noteikumu Nr. 108 "Normatīvo aktu projektu sagatavošanas noteikumi" 100. punkts noteic, ka Ministru kabineta noteikumu projekta pirmajā punktā secīgi raksta vārdus "noteikumi nosaka" un likumā noteikto pilnvarojumu Ministru kabinetam. Ievērojot minēto, atkārtoti lūdzam precizēt Ministru kabineta noteikumu projekta "Noteikumi par valsts aizsardzības dienestā izmaksājamo kompensāciju un pabalsta apmēru un izmaksas kārtību" (turpmāk – projekts) 1. punktu atbilstoši Valsts aizsardzības dienesta likuma 28. panta pirmajā un otrajā daļā un 31. panta trešajā daļā noteiktajam pilnvarojumam Ministru kabinetam.

Vienlaikus atkārtoti lūdzam precizēt projektu, lietojot Valsts aizsardzības dienesta likuma 3. panta pirmās daļas 1., 2. un 3. punktā minēto valsts aizsardzības dienesta karavīru nosaukumu, nepieciešamības gadījumā paredzot attiecīgus saīsinājumus.

Papildus vēršam uzmanību uz to, ka projektā tiek lietoti saīsinājumi, kuru lietošana nav paredzēta projektā (piemēram, projekta 2. un 3. punktā lietots saīsinājums "kompensācija", projekta 5. un 7. punktā lietots saīsinājums "Zemessardze" u.tml.). Ievērojot minēto, lūdzam attiecīgi precizēt projektu.
 
Piedāvātā redakcija
-
	Ilze Māliņa (TM)

	2.
	Anotācija (ex-ante)
1.2. Mērķis
	Priekšlikums
Projekta sākotnējās ietekmes (ex-ante) novērtējuma ziņojuma (anotācijas) 1.2. apakšsadaļā norādīts, ka projekts stāsies spēkā 2023. gada 1. jūlijā. Savukārt projekts neparedz, ka tas stāsies spēkā 2023. gada 1. jūlijā. Ievērojot minēto, lūdzam precizēt projekta sākotnējās ietekmes (ex-ante) novērtējuma ziņojuma (anotācijas) 1.2. apakšsadaļā ietverto informāciju vai projektu.

